Diari Oficial de la Generalitat Valenciana


Sumari del DOGV 2875, del 22-11-1996 (1996/840082)

ORDRE de 2 de octubre de 1996 de la Conselleria de Presidència, per la qual s'homologa la modificació d'Estatuts de la Mancomunitat de la Costera-Canal, en haver-s'hi adherit els municipis de Vallada, Granja de la Costera, la Font de la Figuera i Genovés.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2875

Data del DOGV
:   22-11-1996

Secció del DOGV
:   ALTRES DISPOSICIONS

Número del document
:   1996/840082


Data del document
:   02-10-1996

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 2 de octubre de 1996 de la Conselleria de Presidència, per la qual s'homologa la modificació d'Estatuts de la Mancomunitat de la Costera-Canal, en haver-s'hi adherit els municipis de Vallada, Granja de la Costera, La Font de la Figuera i Genovés.   
La Mancomunitat de la Costera-Canal, de la província de València, ha aprovat la modificació dels seus estatuts on s'inclou l'adhesió dels municipis de Vallada, Granja de la Costera, La Font de la Figuera i Genovés.  
Remès l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic ni menyscapte de les competències d'aquesta Comunitat Autònoma ni interferència en el seu exercici.   
Per tot això, i d'acord amb el que disposa el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny  
Ordene  
Article únic  
S'homologa la modificació d'Estatuts de la Mancomunitat de la Costera-Canal, en haver-s'hi adherit els municipis de Vallada, Granja de la Costera, Font de la Figuera i Genovés i en haver-se acreditat en l'expedient la legalitat de les actuacions.  
València, 2 d'octubre de 1996  
El conseller de Presidència  
JOSÉ JOAQUíN RIPOLL SERRANO  
Annex  
Estatuts de la Mancomunitat intermunicipal  
La Costera-Canal  
Capítol I  
De la constitució, denominació, capitalitat,  
finalitats i personalitat  
Article 1. Constitució  
La Mancomunitat estarà constituïda pels municipis de l'àmbit geogràfic de les comarques següents de La Costera i de la Canal de Navarrés: Barxeta, Bicorp, Bolbaite, Canals, Cerdà, L'Alcúdia de Crespins, La Font de la Figuera, La Granja de La Costera, Genovés, LLoc Nou d'En Fenollet, Llosa de Ranes, Moixent, Novetlè, Quesa, Torrella, Vallada, Vallés i Xàtiva, que resolen voluntàriament la seua inclusió i participació en la Mancomunitat, dins del marc jurídic vigent, a l'empara del qual els municipis poden voluntàriament mancomunar-se per al compliment de les finalitats o gestió de les competències que els són pròpies i que vénen definides en l'article 44 de la Llei 7/1985, de 2 d'abril, i es constitueixen en mancomunitat voluntària, per a la prestació conjunta dels serveis que s'assenyalen en l'article 3 dels Estatuts.  
Article 2. Denominació i capitalitat  
La Mancomunitat, que s'anomenarà La Costera-Canal, i els seus òrgans administratius radicaran al municipi de Xàtiva, al saló noble de l'edifici de l'Hospital Municipal de la plaça de la Seu, o de Calixt III, núm. 11, propietat de l'Ajuntament de Xàtiva, i que ha estat cedit per a aquestes finalitats per un període inicial de deu anys.  
Article 3. Finalitats  
1. Les finalitats de la Mancomunitat són la creació i el sosteniment dels serveis que a continuació s'enumeren, sense definir-ne la seua prelació:  
a) Hospitals per a la Mancomunitat  
b) Recollida de fem.  
c) Sanejament i estació depuradora.  
d) Gabinet tècnic.  
e) Servei contra incendis.  
f) Servei d'escorxador.  
g) Abocador comarcal.  
h) Centre de Formació Professional.  
i) Potenciació cultural i esportiva en tots els seus aspectes.  
j) Equip de manteniment de serveis (aigua potable, enllumenat públic, neteja d'escoles, etc.).  
k) Canera comarcal.  
l) Mecanització comptable.  
ll) Laboratori de toxicologia.  
m) Serveis socials de base.  
n) Residència de tercera edat.  
o) Explotació forestal i ramadera.  
2. La Mancomunitat substituirà els ajuntaments en la prestació dels serveis enumerats, segons s'establisquen en el temps.  
3. Les realitzacions de caràcter general i benefici comú, seran a càrrec de la Mancomunitat. Les realitzacions que, tot i tenir relació amb les finalitats de la Mancomunitat, beneficien exclusivament determinats municipis, seran efectuades per la Mancomunitat, acàrrec dels pressupostos aportats per aquests municipis a la Mancomunitat.  
Article 4. Personalitat  
D'acord amb allò disposat en l'article 44 de la Llei 7/1985, abans esmentada, i altres preceptes d'aplicació, la Mancomunitat tindrà plena capacitat jurídica per al compliment de les seues finalitats, per la qual cosa podrà adquirir, posseir, reivindicar, permutar, gravar i alienar tota mena de béns, celebrar contractes i establir i explotar els serveis públics que s'assenyalen en els estatuts, com també la seua competència, i obligar-se a interposar recursos i exercir les acciones previstes en les lleis.  
Article 5. Potestats de la Mancomunitat  
1. La Mancomunitat, com a entitat local reconeguda per la llei, exercirà totes les potestats que li siguen conferides per la legislació vigent per al compliment de les seues finalitats.  
2. La Mancomunitat, sense perjudici de la normativa que aprove en el seu cas la Comunitat Autònoma Valenciana, regularà mitjançant les corresponents ordenances les modalitats de prestació dels serveis que haja assumit, com també els drets, deures i, en general, la seua relació amb els usuaris.  
Capítol II  
òrgans de govern i atribucions  
Article 6. òrgans de Govern de la Mancomunitat  
1. Els òrgans de govern de la Mancomunitat, representatius dels ajuntaments mancomunats, són:  
a) El Plenari de la Mancomunitat.  
b) El president.  
c) El vicepresident o vicepresidents, si fa el cas.  
d) La Comissió de Govern.  
2. Podran, igualment, crear-se totes les comissions informatives que es requeresquen, tenint en compte el nombre de serveis que la Mancomunitat preste.  
Article 7. El plenari de la Mancomunitat  
1. El plenari de la Mancomunitat estarà integrat per l'alcalde i un regidor de cadascun dels municipis que la integren, elegits aquests pels seus respectius plenaris.  
2. L'elecció es realitzarà per majoria absoluta del Plenari de cada ajuntament mancomunat. Si, realitzada la votació, no s'hi arribara a l'esmentada majoria, es procedirà a una nova votació vint-i-quatre hores després. Si no s'hi obtingués el quòrum necessari, es triarà el que haja obtingut la majoria simple dels vots emesos en la segona votació.  
En el supòsit d'igualtat de vots, serà elegit el de major edat.  
3. Els dos representants de cada municipi en el plenari de la Mancomunitat tindran veu, però sols l'alcalde i, en la seua absència, el regidor, tindrà vot, si bé s'estableix l'anomenat vot ponderat, d'acord amb l'escala següent:  
Fins a 1.000 habitants........................... 1 vot.  
De 1.001 a 3.000 habitants....................2 vots.  
De 3.001 a 5.000 habitants....................3 vots.  
De 5.001 a 10.000 habitants..................4 vots.  
De 10.001 a 15.000 habitants................5 vots.  
De 15.001 a 20.000 habitants................6 vots.  
De 20.001 a 25.000 habitants................7 vots.  
De 25.001 a 30.000 habitants................8 vots.  
A aquests efectes es tindran en compte sempre els resultats oficials de l'última renovació del padró d'habitants.  
4. Els ajuntaments nomenaran un vocal suplent per a cada representant de la Mancomunitat amb les mateixes prerrogatives que el titular.  
5. El mandat dels vocals coincidirà amb el de les seues respectives corporacions.  
6. Els vocals del plenari de la Mancomunitat perdran aquesta condició quan perden la de regidor.  
7. La renúncia al càrrec de vocal haurà de presentar-se per escrit davant el plenari de la Mancomunitat i davant l'Ajuntament corresponent. El plenari de l'Ajuntament afectat procedirà a elegir, en el termini de deu dies, un nou vocal, i ho comunicarà al plenari de la Mancomunitat als deu dies següents.  
8. Els vocals del plenari de la Mancomunitat quedaran suspesos en la condició esmentada quan queden suspesos de les funcions de regidors.  
Article 8. Constitució del plenari de la Mancomunitat   
1. Després de les eleccions locals, i dins del termini previst per la llei per a la designació de representants en òrgans col·legiats, les entitats locals hauran de nomenar el vocal o els vocals representants en la Mancomunitat, i hauran de comunicar-ne el resultat a la Secretaria d'aquesta.  
2. Fins la data de constitució del nou Plenari, el president i l'anterior Plenari actuaran en funcions.  
3. Transcorregut el termini per a la designació dels vocals per les entitats locals, i dins dels deu dies següents, es procedirà a la constitució del nou plenari de la Mancomunitat i a la designació del president.  
4. Durant el període a què es refereix el paràgraf segon, només es podrà portar a cap la gestió ordinària de la Mancomunitat.  
Article 9. El president de la Mancomunitat  
1. El president de la Mancomunitat serà elegit en la sessió constitutiva del plenari de la Mancomunitat, entre els alcaldes designats pels ajuntaments que la integren, i per majoria absoluta del nombre legal dels seus membres.  
2. Podran ser candidats a la Presidència tots i cadascun dels alcaldes que integren el plenari.  
3. Si cap candidat no obté la majoria absoluta en primera votació, se celebrarà, 24 hores després, una segona votació, i resultarà elegit aquell que obtinga major nombre de vots. En cas d'empat, resultarà elegit el de més edat.  
4. Per a la destitució del president se seguirà el mateix procediment que l'establert en la legislació vigent per a la destitució de l'alcalde.  
5. La duració del mandat coincidirà amb el de les respectives corporacions, qualsevol que és la data de la seua designació.  
Article 10. Vicepresident o vicepresidents  
El president designarà un o dos vicepresidents, que el substituiran per l'ordre de prelació amb què hagen estat nomenats, en cas d'absència, vacant o malaltia.  
Article 11. Funcions del plenari de la Mancomunitat  
Correspon al Plenari de la Mancomunitat:  
a) Proposar la modificació o reforma dels estatuts.  
b) Elegir i destituir el president.  
c) Admissió i separació de membres de la Mancomunitat.  
d) Informar sobre l'acord inicial de separació d'alguns dels seus membres.  
e) Acordar la dissolució de la Mancomunitat, amb els tràmits previs oportuns i nomenar els vocals membres de la comissió liquidadora, com també l'aprovació de la proposta efectuada per aquesta.  
f) Fixar anualment les aportacions econòmiques dels municipis integrants de la Mancomunitat, establertes en l'article 21 d'aquests estatuts.  
g) Aprovació dels pressupostos, comptes i contractació d'operacions de crèdit.  
h) L'adquisició i alienació de béns i drets de la Mancomunitat, transacció sobre aquests i administració del patrimoni.  
i) L'aprovació de les ordenances generals, reglaments i instruccions de règim interior i dels seus serveis, sempre dins dels límits establerts en les normes legals i reglamentàries del règim local i altres disposicions de general observança, que s'ajustaran al procediment legalment establert per a l'aprovació de les ordenances i del seu règim.  
j) L'exercici d'accions administratives i judicials, interposició de recursos i defensa dels interessos de la Mancomunitat i designació de representant i de lletrat.  
k) La delegació de les facultats que jutge pertinents i siguen delegables.  
l) Aprovar els plànols i projectes necessaris per a l'establiment, desplegament i gestió de les obres, serveis o activitats previstes com a finalitats de la Mancomunitat.  
ll) La contractació d'obres i serveis i la seua forma de gestió.  
m) Establiment de mèrits per als concursos de funcionaris amb habilitació de caràcter nacional.  
n) Aprovar les bases que regiran les proves d'accés a la funció pública de la Mancomunitat.  
o) Aprovar la plantilla i el nomenament del personal laboral i funcionari al servei de la Mancomunitat, d'acord amb la normativa vigent.  
p) Creació, estructura i règim de funcionament de la Comissió de Govern.  
q) La incorporació de les finalitats previstes en l'article 3 no prestades inicialment.  
r) I, en general, en tot allò que siga aplicable, tindrà les atribucions que la legislació del Règim Local assenyale per al plenari de l'Ajuntament.  
Article 12. Funcions del president de la Mancomunitat  
1. Correspon al president de la Mancomunitat les següents competències:  
a) Dirigir el govern i l'administració de la Mancomunitat.  
b) Convocar, presidir i alçar les sessions del plenari, de la Comissió de Govern i de qualssevol altres òrgans de la Mancomunitat.  
c) Dirigir, inspeccionar i impulsar els serveis, obres i activitats de la Mancomunitat.  
d) Ordenar pagaments, retre comptes i administrar els fons i béns de la Mancomunitat.  
e) Disposar les despeses dins dels límits de la seua competència.  
f) Exercir la direcció de personal de la Mancomunitat.  
g) Contractar obres, serveis i subministraments, sempre que la seua quantia no excedesca del 5% dels recursos ordinaris del pressupost, ni del 50% del límit general aplicable a la contractació directa, sempre que no tinguen una durada superior a l'any i no exigesquen crèdits superiors als consignats en el pressupost anual.  
h) Ostentar la representació de la Mancomunitat en tota classe d'actes i negocis jurídics.  
i) Atorgar poders a procuradors per a comparèixer en judici i fora d'ell.  
j) Totes aquelles que la normativa de règim local atribueix a l'alcalde per al compliment de les competències que té atribuïdes, com també les no atribuïdes específicament a un altre òrgan i aquelles que li puga delegar el Plenari de la Mancomunitat.  
2. El president pot delegar l'exercici de les seues atribucions, tret de les de convocar i presidir les sessions del Plenari i de la Comissió de Govern i les enumerades en els apartats a), f) i i).  
Article 13. La Comissió de Govern  
1. La Comissió de Govern està formada pel president i un nombre de vocals no superior al terç del seu nombre legal, nomenats i separats lliurement per aquell, tot donant-ne compte al Plenari.  
2. Correspon a la Comissió de Govern:  
a) L'assistència al president en l'exercici de les seues atribucions.  
b) Les atribucions que el president o un altre òrgan de la Mancomunitat li delegue. No són delegables les atribucions reservades al Plenari en l'article 11, apartats: a), c), g), m), n), o), p) i q).  
Article 14. Funcionament del plenari  
1. El plenari funciona en règim de sessions ordinàries, extraordinàries i extraordinàries de caràcter urgent.  
2. El plenari celebra sessió ordinària com a mínim una vegada al trimestre, i extraordinària quan així ho decidesca el president o ho sol·licite la quarta part, almenys, del nombre legal de vocals del Plenari. En aquest últim cas, la seua celebració no podrà ajornar-se per més de dos mesos des que fou sol·licitada.  
Article 15. Règim de sessions  
1. Les sessions del plenari han de convocar-se almenys amb cinc dies hàbils d'antelació. En la citació s'hi farà constar l'Ordre del dia.  
2. El plenari es constitueix vàlidament en primera convocatòria amb l'assistència d'un terç del nombre legal dels seus membres, que mai no podrà ser inferior a tres. Tal quòrum ha de mantindre's al llarg de tota la sessió.  
En cas contrari, es celebraria una segona convocatòria, d'acord amb els preceptes generals de la Llei de Règim Local.  
3. En tot cas, es requereix l'assistència del president i del secretari de la Mancomunitat, o d'aquells que legalment els substituesquen.  
Article 16. Règim d'aprovació d'acords  
1. Els acords del plenari s'adopten, per regla general, per majoria simple dels membres presents, tenint en compte el sistema de vot ponderat establert en l'article 7.  
Existeix majoria simple quan els vots afirmatius són més que els negatius. Es requerirà una majoria qualificada en els casos establerts en la legislació de règim local.  
2. Cal el vol favorable de la majoria absoluta del nombre legal de membres del Plenari per a l'adopció d'acords en les matèries següents :  
a) Elegir i destituir el president.  
b) Fixar anualment les aportacions econòmiques dels municipis integrants de la Mancomunitat, establertes en l'article 21 dels estatuts.  
c) Acordar la modificació dels estatuts, com també l'adhesió de nous membres, amb els tràmits oportuns previs.  
d) Acordar la dissolució de la Mancomunitat, amb els tràmits previs oportuns, i nomenar els vocals membres de la Comissió Liquidadora així com l'aprovació de la proposta efectuada per aquesta.  
e) Aprovació d'ordenances i tarifes de caràcter general que afecten els usuaris dels serveis.  
f) Aprovació de comptes.  
g) Aprovació de la plantilla de la Mancomunitat.  
h) Concertar crèdits en la quantia establerta per la llei.  
i) Creació, estructura i règim de funcionament de la Comissió de Govern.  
j) L'assumpció dels nous serveis previstos en l'apartat q) de l'article 11.  
k) I, en general, de tots aquells previstos en la Llei de Bases del Règim Local.  
Article 17. Règim jurídic dels actes  
1. Els actes dels diferents òrgans de la Mancomunitat, emesos en l'àmbit de les seues competències, com a regla general, esgotaran la via administrativa.  
2. Els municipis que integren la Mancomunitat estaran vinculats als acords adoptats, per al compliment de les seues finalitats, pels òrgans de govern de la Mancomunitat. En els supòsits prevists en els presents Estatuts o, si fa el cas, en la legislació de la Comunitat Autònoma Valenciana, per als quals s'exigesca la ratificació pels plenaris dels ajuntaments afectats, caldrà que s'hi complesca aquest requisit.  
3. En el municipi seu de la Mancomunitat hi haurà un registre general d'entrada i d'eixida de documents.  
Per a facilitar, als residents en els municipis membres de la Mancomunitat, la presentació de documents relacionats amb aquesta, els respectius ajuntaments rebran tota instància, escrit o document dirigit a qualsevol òrgan de la Mancomunitat i, dins de les vint-i-quatre hores següents, la cursarà directament a l'òrgan a què corresponga.  
CapítOL III  
Mitjans personals  
Article 18. Funcionaris amb habilitació de caràcter nacional  
1. La funció pública de Secretaria, comprensiva de la fe pública i l'assessorament legal preceptiu, com també del control i fiscalització, intervenció de la gestió econòmico-financera i pressupostària, i de la comptabilitat, seran encomanades a funcionaris amb habilitació de caràcter nacional i es cobriran per concurs entre els funcionaris que ostenten tal caràcter, d'acord amb la normativa específica de l'administració de l'Estat.  
2. Fins que es creen aquestes places, les esmentades funcions seran exercides pels funcionaris que ostenten tal caràcter, nomenats pel Plenari de la Mancomunitat d'acord amb la normativa específica de l'administració de l'Estat.  
3. En cas de vacant, després de creades les places, el procediment d'incorporació serà similar al previst per a la resta de les entitats locals.  
4. Si el pressupost de la Mancomunitat és superior a 940.464.658 milions de pessetes, haurien de crear-se les places d'interventor i de tresorer com a funcionaris amb habilitació nacional.  
El lloc de secretari-interventor de la Mancomunitat pot agrupar-se a efectes del seu sosteniment amb un municipi membre o amb una altra o altres mancomunitats.  
Article 19. Funcionaris propis de la Mancomunitat  
La plantilla personal de la Mancomunitat es nodrirà, per raons d'economia, de funcionaris, treballadors, subalterns, obrers i d'altres pertanyents als municipis mancomunats, i es procurarà reduir, sempre que siga possible, la càrrega per despeses de personal, sense minvar l'efectivitat del treball, i es podrà crear una plantilla de personal de la Mancomunitat, quan les necessitats ho exigesquen.  
La contractació de la prestació de treballs d'assessorament tècnic i d'altres necessaris per al bon funcionament dels serveis, s'efectuarà pel Plenari de la Mancomunitat.  
Si la prestació dels serveis propis de la Mancomunitat ho requerira, podria nomenar-se un gerent, les funcions del qual seran determinades prèviament pel Plenari de la Mancomunitat.  
La designació del gerent correspondrà al president de la Mancomunitat, que haurà de donar-ne compte al Plenari, per a la ratificació.  
CapítOL IV  
Dels recursos econòmics de la Mancomunitat  
Article 20. Hisenda de la Mancomunitat  
La hisenda de la Mancomunitat estarà constituïda pels recursos següents:  
a) Producte del seu patrimoni o de dret privat  
b) Taxes per la prestació de serveis o la realització d'una activitat administrativa de la seua competència.  
c) Contribucions especials per la realització d'obres públiques o per l'establiment o ampliació dels serveis públics de la seua competència.  
d) Participació en els tributs de la Comunitat Valenciana en els termes que s'establesquen en la seua legislació específica.  
e) Subvencions i altres ingressos de dret públic.  
f) Preus públics.  
g) Operacions de crèdit mitjançant la contractació de préstecs o crèdits concertats en aplicació de la legislació vigent per a les entitats locals, en general, si bé requeriran la seua ratificació pels plenaris dels ajuntaments membres, tret de quan es tracte d'operacions de tresoreria.  
h) Multes.  
i) Aportacions dels municipis integrants.  
j) Totes aquelles formes d'ingrés previstes en la legislació de règim local per a les mancomunitats de municipis.  
Article 21. Establiment d'ordenances fiscals  
1. Per a la imposició, exacció, liquidació i cobrament dels recursos enumerats en l'article anterior, la Mancomunitat aprovarà les ordenances fiscals corresponents als diferents serveis, i les esmentades ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diversos serveis que constituesquen les finalitats regulades en articles anteriors.  
3. La Mancomunitat podrà, en tot moment, pels seus propis mitjans, comprovar la veracitat i exactitud de les dades a què es refereix el número anterior.  
4. Per a l'establiment o modificació dels preus públics hom s'adaptarà al que regula la legislació vigent.  
Article 22. Aportacions dels municipis  
1. Les aportacions dels municipis integrants de la Mancomunitat es fixaran anualment per a cada exercici econòmic pel plenari de la Mancomunitat amb el quòrum de majoria absoluta del nombre legal dels membres, i seran les següents:  
a) Quota obligatòria: Per a atendre les despeses generals d'administració de la Mancomunitat. Aquesta quota s'exigirà a tots els municipis que la integren, adherits o no a la totalitat de les seues finalitats i utilitzen o no els seus serveis, i es fixarà en proporció al nombre d'habitants de dret de cada municipi, segons l'última rectificació del padró municipal d'habitants.  
b) Quota complementària: En funció de l'ús que cada municipi realitze dels serveis que s'hi presten mancomunadament.  
Per a la determinació d'aquesta quota podran aplicar-se els mòduls següents:  
- Nombre d'habitants de dret  
- Nombre d'habitatges  
- Volum del pressupost.  
- Base imponible de l'impost sobre béns immobles.  
- Consum realment efectuat del servei.  
- Qualsevol altre que acorde el plenari, amb la majoria prevista en el paràgraf primer d'aquest article.  
Els mòduls presents es podran aplicar de forma aïllada o conjunta.  
c) Quota extraordinària o derrama: Sobre despeses extraordinàries, d'acord amb les bases que s'aproven a l'efecte pel Plenari de la Mancomunitat.  
2. Les aportacions municipals tindran el caràcter de despeses obligatòries de pagament preferent.  
3. Les quantitats endeutades exigibles per la Mancomunitat als seus ajuntaments integrants podran ser retingudes per la Comunitat Valenciana d'aquelles que, per qualsevol concepte, haja de transferir al municipi deutor. Per a açò, haurà de sol·licitar-ho expressament el president de la Mancomunitat, prèviament autoritzat pel Plenari de la Mancomunitat.  
4. El manteniment reiterat en situació de deutor a la Mancomunitat per part d'una entitat local, serà causa suficient per a procedir a la seua separació definitiva, i es podran reclamar les quantitats degudes i les despeses derivades, d'acord amb els apartats 1 i 2 d'aquest article.  
Per a la separació definitiva per sanció serà imprescindible l'acord del plenari de la Mancomunitat, per una majoria absoluta.  
Article 23. El pressupost de la Mancomunitat  
1. La Mancomunitat aprovarà anualment un pressupost de conformitat amb allò que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconèixer, i dels drets amb venciment o que tinguen previstos de realitzar durant el corresponent exercici econòmic.  
3. S'inclouran en el pressupost les inversions que es vulguen realitzar, així com les seues fonts de finançament.  
Article 24. El patrimoni de la Mancomunitat  
1. El patrimoni de la Mancomunitat estarà integrat per tota classe de béns, drets i accions que legítimament adquiresca, bé en el moment de la seua constitució o amb posterioritat. A tal efecte, haurà de formar-se un inventari, d'acord amb les disposicions vigents en la matèria i rectificar-lo anualment.  
2. La participació obligatòria de cada entitat mancomunada en aquest patrimoni es fixarà tant inicialment, com successivament en funció del nombre d'habitants de dret de cada entitat, d'acord amb l'últim padró d'habitants.  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
CapítOL V  
Vigència, modificació d'estatuts i dissolució   
de la Mancomunitat  
Article 25. Termini de vigència de les mancomunitats  
La Mancomunitat es constitueix per temps indefinit.  
Article 26. Modificació dels estatuts de les mancomunitats  
1. El procediment de modificació dels estatuts de les mancomunitats es portarà a cap per un procediment semblant al de la seua constitució, d'acord amb allò establert en la legislació estatal i en la de la Comunitat Autònoma Valenciana, si fa el cas, i s'ajustarà a les regles següents:  
a) Acord del Plenari de la Mancomunitat que en propose la modificació per majoria absoluta.  
b) El projecte se sotmetrà a informació pública per un termini mínim d'un mes, i se n'exposarà l'anunci al Diari Oficial de la Generalitat Valenciana, al BOP i als taulers d'anuncis dels municipis mancomunats.  
c) Informe preceptiu de la Direcció General d'Administració Local i de la Diputació.  
d) Es resoldran pel Plenari les al·legacions presentades i, si fa el cas, s'aprovarà la proposta definitiva.  
e) Els plenaris de tots els ajuntaments de la Mancomunitat aprovaran per majoria absoluta les modificacions proposades.  
2. Finalitzada la tramitació de l'expedient, s'elevarà a la Conselleria de Presidència als efectes que, per part de l'òrgan competent, s'efectue el corresponent control de legalitat, es dicte resolució al respecte i se'n done publicitat als estatuts, mitjançant la seua publicació al DOGV i al BOP.  
Article 27. Adhesió a la Mancomunitat  
1. Podran adherir-s'hi els ajuntaments interessats que reunesquen les condicions previstes en els estatuts.  
2. El procediment a seguir haurà d'acomplir els tràmits següents:  
a) Acord del Plenari de l'ajuntament interessat, adoptat amb el vot favorable de la majoria absoluta del nombre legal dels seus membres, pel qual sol·licite l'adhesió i s'assumesquen les obligacions que es desprenguen dels estatuts vigents.  
b) Informe favorable del Plenari de la Mancomunitat, adoptat pel vot favorable de la majoria absoluta del nombre legal dels seus membres.  
c) Informació pública, pel termini mínim d'un mes, amb l'exposició de l'anunci al DOGV i al BOP, al tauler d'anuncis dels municipis afectats i al de la Mancomunitat, i quedarà modificada la relació de municipis integrants de la Mancomunitat.  
d) Informe preceptiu de la Direcció General d'Administració Local i de la Diputació.  
e) Resolució pel Plenari de la Mancomunitat de les al·legacions presentades, si fa el cas, i aprovació de la proposta d'adhesió, en el termini d'un mes des de la finalització del termini d'informació pública.  
g) Acord del Plenari de la Mancomunitat, que resol sobre la sol·licitud d'adhesió del sol·licitant a tots els efectes i ordena la publicació al DOGV i al BOP de l'acord d'aprovació definitiva de l'adhesió i dels articles que es modifiquen amb tal motiu.  
Article 28. Separació de municipis de la Mancomunitat  
1. Qualsevol dels ajuntaments membres podrà separar-se voluntàriament de la Mancomunitat, prèvia liquidació dels deutes i obligacions pendents i que es tramite el corresponent expedient.  
2. El procediment a seguir haurà de complir els tràmits següents:  
a) Acord inicial del Plenari de l'Ajuntament interessat, adoptat pel vot favorable de la majoria absoluta del nombre legal dels seus membres, pel qual se sol·licite la separació, i s'expose al públic l'esmentat acord, per termini mínim de quinze dies, al DOGV i al BOP, als taulers d'anuncis dels ajuntaments membres i al de la Mancomunitat.  
b) Informe del Plenari de la Mancomunitat. Aquest informe no és vinculant, de conformitat amb l'article 36.4 del Reial Decret 1960/1986, Reglament de Població i Demarcació Territorial.  
c) Informe preceptiu de la Direcció General d'Administració Local i de la Diputació.  
d) Acord definitiu del Plenari de l'ajuntament interessat, adoptat per majoria absoluta del nombre legal dels seus membres.  
e) Acord del Plenari de la Mancomunitat en què queda assabentada i accepta, si fa el cas, la separació sol·licitada, sense perjudici de la liquidació econòmica que procedesca, que se sotmetrà als mateixos tràmits de publicitat anteriors.  
Article 29. Liquidació econòmica als municipis separats  
La separació d'una o de diverses entitats locals requerirà que aquestes paguen prèviament els seus deutes pendents amb la Mancomunitat i assumesquen les obligacions contretes anteriorment. No obstant això, produïda la separació, aquesta no obligarà al Plenari de la Mancomunitat a pagar el saldo creditor que tinguen aquestes entitats, si fa el cas, respecte de la Mancomunitat, i queda el corresponent dret en suspens fins que es produesca el compliment de l'obligació de la qual derive l'esmentat saldo o l'exercici econòmic.  
Article 30. Causes de dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició de la finalitat o finalitats per a les quals fou creada.  
b) Quan així ho acorde el Plenari de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per a portar a cap la prestació dels serveis objecte d'aquesta per l'Estat, Comunitat Autònoma, diputació provincial, mitjançant l'absorció de les competències municipals respectives.  
Article 31. Procediment de dissolució de la Mancomunitat  
1. Quan els ajuntaments mancomunats decidesquen dissoldre la Mancomunitat, adoptaran el corresponent acord per majoria absoluta de vots del nombre legal dels seus membres de la Mancomunitat, i el traslladaran a la Mancomunitat.  
2. A la vista dels acords municipals, el Plenari de la Mancomunitat, en el termini dels trenta dies següents a la recepció de la seua comunicació, nomenarà una Comissió Liquidadora, integrada pel president i, almenys, quatre vocals. S'hi integraran, per a complir les seues funcions assessores, el secretari i també l'interventor si existira. Podrà igualment convocar a les seues reunions experts determinats, als únics efectes d'oir la seua opinió o preparar informes o dictàmens en temes concrets de la seua especialitat.  
3. La Comissió, en termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i deutes, i en relacionarà el personal i, més tard, procedirà a proposar al Plenari de l'entitat l'oportuna distribució o integració d'aquests en els ajuntaments mancomunats, i tindrà en compte les mateixes dades que hagen servit per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. La proposta, per tal que siga aprovada vàlidament, requerirà el vot favorable de la majoria absoluta dels membres del Plenari de la Mancomunitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en els respectius municipis de procedència, seran respectats tots els drets, de qualsevol ordre o naturalesa, que aquest tinga en la Mancomunitat.  
Disposicions Addicionals  
Primera. Canvi de corporació després de les eleccions locals  
1. Durant el període que va des del cessament dels vocals-regidors als seus respectius ajuntaments, fins la constitució de les noves corporacions i designació dels nous vocals pels plenaris respectius, si és necessari per a l'administració ordinària, de conformitat amb allò establert en l'article 8 d'aquests Estatuts, continuaran en les seues funcions el Plenari i el president, fins el moment oportú en què hagen de cessar.  
2. Els ajuntaments remetran les credencials dels nous vocals en el termini de deu dies, comptadors des que es constitueix la nova corporació, després de les eleccions municipals. Es celebrarà sessió constitutiva de la Mancomunitat el desè dia, comptador des que es complesca el termini per a la remissió de les credencials, i es formarà una "Mesa d'edat" que nomenarà president i vicepresident, segons el procediment establert en aquests Estatuts, i declararà constituïda la Mancomunitat.  
La convocatòria per a la sessió constitutiva de la nova corporació haurà de ser cursada pel president en funcions.  
Segona. Adhesió i separació de municipis de la Mancomunitat  
1. L'adhesió i separació de municipis, tramitades en la forma establerta, implicaran una modificació automàtica dels Estatuts, que afectarà, en el sentit que corresponga, al que s'estableix a l'efecte en aquests Estatuts.  
DISPOSICIó TRANSITòRIA  
Fins a l'entrada en vigor d'aquests Estatuts, regiran en tot el seu contingut els anteriors, moment en el qual quedaran automàticament derogats.  
Disposicions Finals  
Primera. En allò no previst en aquests Estatuts, resultarà d'aplicació el que estableix la legislació de Règim Local per a les Entitats Locals.  
Segona. Aquests Estatuts vigiran l'endemà de la seua publicació completa al DOGV i regiran fins la seua modificació o derogació expressa.